AlexejDobrolubov/national_council_slovak_2010 huggingface dataset:
36. schôdza NR SR - 1.deň - B. popoludní
Dátum: 2014-06-24
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

52. Ďakujem pekne všetkým, ktorí na mňa reagovali. Ďakujem pekne aj pánovi poslancovi Blanárovi. Považujem to za dobrý začiatok do diskusie o poplatkoch u lekára, o ktorých budeme zrejme veľa rozprávať v tejto snemovni. Viete, pán poslanec Blanár, ja možno nemám patent na rozum, ani nie som riešením v zdravotníctve pre všetkých, určite nie pre vás. Jedno ale viem. Ja sa snažím držať pravdy. My sme zaviedli dvadsať a päťdesiatkorunáčky u lekára, pretože jednoducho sme tvrdili, že bezplatnú zdravotnú starostlivosť všetkým na Slovensku nedokážeme zaplatiť z tých zdrojov, ktoré máme. Vy ste vyhrali voľby v 2006 a zrušili ste dvadsať a päťdesiatkorunáčky s odôvodnením, že teraz nastane éra bezplatnej zdravotnej starostlivosti. Faktom je, že v súčasnosti ľudia 25 až 30 % zdrojov do zdravotníctva doplácajú v hotovosti. Podľa údajov OECD je to 1 až 1,5 mld. eur ročne, doplácajú občania počas vlády strany SMER. Chcel by som podotknúť. Čiže dvadsať a päťdesiatkorunáčky ste zrušili, ale ľudia doplácajú mnohonásobne viac u lekára a nevedia ani začo. My sme zaviedli ochranný limit na doplatky za lieky za tú krátku vládu Ivety Radičovej, jeden a polročnú, a sme pripravení to rozširovať ďalej na ostatné poplatky. Prichádzame s riešením, aby sa v hotovosti u lekára nemuselo vôbec doplácať, ale aby existoval poistný plán a poistenec si sám vybral, čo chce čerpať zo zdravotníctva a koľko ho to reálne potom bude stáť, to, čo si vyberie. Vaša odpoveď na to, že máte bezplatné zdravotné, zdravotnú starostlivosť po zrušení dvadsať a päťdesiatkorunáčok, je, že Kažimír chce zaviesť registračné pokladnice v bezplatnom zdravotníctve. Rozumiete? Nič neplatíte, ale budete mať bloček z pokladnice. K čomu, pán Blanár, k čomu bude ten bloček? Ďakujem pekne.
35. schôdza NR SR - 15.deň - A. dopoludnia
Dátum: 2014-06-12
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

Ďakujem pekne. Pani poslankyňa, ďakujem, že ste zareagovali na mňa. Ja som to myslel naozaj úprimne a chcel som možno aj poukázať na to, že tento problém má staršiu históriu. Nie je to niečo nové, neriešime alebo neriešite iba to, čo sa stalo v septembri minulého roku, ale problém, ktorý tu nejako latentne prechádza z vlády na vládu. Napriek tomu si trúfam povedať, že ak by výberová komisia rozhodovala zodpovedne, aj podľa dnes platnej legislatívy vie vybrať toho najlepšieho uchádzača, ktorý má prevádzkovať stanicu záchrannej zdravotnej služby, či už pozemnú alebo vrtuľníkovú, aj podľa dnes nastavených pravidiel v zákone má dostatočné lehoty na to. Faktom ale je, že to čo navrhujete vy, bude transparentnejšie a bude aj efektívnejšie z hľadiska šetrenia verejných zdrojov. Takže považujem to za výrazné vylepšenie. Tá moja druhá poznámka je k tej skutočnosti, že vaša reakcia na skutočnosť, že päť dní nemohli lietať záchranárske vrtuľníky, je taká, že posúvate tie lehoty, kedy treba vyhlásiť výberové konania a dokedy treba rozhodnúť tak, aby sme predišli tejto situácii. Ja som chcel len upozorniť na to, že táto situácia vznikla preto, lebo vysokí ministerskí úradníci hrubo zanedbali svoje povinnosti. Flagrantným spôsobom sa vykašľali na to, čo predpisuje zákon. A proti tomu sa budeme vedieť vždy len veľmi, veľmi ťažko brániť, keď si úradník nerobí poriadne svoju robotu. Napriek tomu ale považujem tento návrh zákona za veľmi dobrý a mrzí ma len, že s tým neprišlo ministerstvo zdravotníctva. Jedna vec je, že treba vyšetriť, čo sa v tom septembri 2013 stalo. A ja tomu pokoj nedám, to vám verejne sľubujem. A tá druhá vec je, že treba prijať také opatrenia, aby sa nič také už viac nezopakovalo.
33. schôdza NR SR - 1.deň - B. popoludní
Dátum: 2014-03-18
Poslanec: Osuský, Peter (-)
Druh vystúpenia: Vystúpenie s faktickou poznámkou

38. Ďakujem pekne. Kolega Šebej správne hovoril o prebudenom impériu. Nám, tým menším v bývalej sfére záujmov, treba vedieť, s kým máme do činenia. A taký príznačný bol ten nadpis, ktorý bolo vidieť na jednej z farebných fotografií z dnešného Krymu, s textom: "Kde my, tam Rossija." Kde sme my, tam je Rusko. No. Treba povedať, že referendum a udalosti okolo, vojská bez výsostných znakov a podobne svoje historické pendanty majú. Ku cti Adolfa Hitlera môžme povedať, že do Rakúska vtrhol Wehrmacht celkom otvorene s výsostnými znakmi Wehrmachtu. Ku cti krymských organizátorov treba zase povedať, že zlomili Hitlerov rekord, lebo Hitler medzi vpádom a posvätením referendom pod sloganom "Am neunzehnten April dem Führer Dein Ja" (pozn. red.: správne má byť Am zehnten April...), teda v daného apríla vodcovi tvoje áno, v ktorom bolo 98 % - veľmi podobné číslo - Rakúšanov nadšených z Tretej ríše. To všetko sa stalo až za 21 dní po vpáde, teda krymskí majstri to zvládli rýchlejšie. Treba povedať, že Rusko je jediné impérium, ktoré neustupuje z dobytého a ukoristeného. Neviem, ako spomínal kolega Šebej Pobaltie, či si niekto vie predstaviť estónskeho, litevského alebo lotyšského Gándhího? Vie si predstaviť niekto Gándhího v stalinskom režime, že by mohol 30 rokov bojovať a potom dôjsť k nezávislej Indii? Bolo to možné len preto, lebo proti nemu stáli džentlmeni, ktorí ho síce občas väznili, ale ktorí ho nechali žiť a zvíťaziť.
29. schôdza NR SR - 8.deň - A. dopoludnia
Dátum: 2014-02-07
Poslanec: Osuský, Peter (-)
Druh vystúpenia: Vystúpenie s faktickou poznámkou

174. Ďakujem pekne. Práve naopak, milý Jozef, ono je to presne tak, že ten Vilček, ale i iní ľudia, ktorí do Ameriky odišli, robia tam úspešných lekárov, napríklad evidentne viem, že lekárskej fakulte prostredníctvom ctenej pani prodekanky Ostatníkovej umožnili iks-študentom slovenským ísť na stážový pobyt do Spojených štátov. A musím teda povedať, že i toto sa deje. Ale znova, je to trošku mimo meritu predkladaného zákona, ktorý je záslužný a dobrý, ale nemôžeme sa spoliehať na veľkorysosť a dácnosť krajanov, lebo tí ju aj tak veľmi často aj neukazujú. Ale toto je niečo, čo sa týka našich možností a našej povinnosti poskytnúť to občanom, ktorí na to presne v súlade s pravidlami hry majú nárok. A to, či nám krajania niečím prispejú, neprispejú, to je samozrejme úplne iná téma, ale ešte raz, tento zákon je dobrým zákonom, dobrým návrhom a jediné, čo s ním treba urobiť, je to, aby sa stal štandardným, poctivým, nárokovateľným zdrojom podpory pre tých, ktorí na ňu majú nárok a poctivo študujú.
29. schôdza NR SR - 8.deň - A. dopoludnia
Dátum: 2014-02-07
Poslanec: Osuský, Peter (-)
Druh vystúpenia: Vystúpenie s faktickou poznámkou

146. Ďakujem, pani predsedajúca. Ďakujem pani poslankyni za, ako vždy, podnetný príspevok v diskusii. A sám sa vyjadrím len k tomu úplnému úvodu o starom právnikovi a o tom, čo sa dialo v školstve. No paradoxne, niekedy človek nevie, akú vec vezme koniec. Ja som mal to šťastie, na ten prvý prípad som došiel až po rokoch, prečo som mal to šťastie, na ten druhý okamžite, že režim presne kádroval ľudí a niektorým znemožňoval, aby naplnili svoju kvalitu ozajstným odborným rastom. Mal som triednu učiteľku na druhom stupni základnej školy, volala sa Anna Majerčíková, a bola to jedna osvietená, rozumná triedna, slovenčinárka. Za mnohé i z jazykovej výbavy a slohovej výbavy vďačím práve jej. A musím povedať, že táto osoba sa nikdy nestala riaditeľkou našej školy, hoci si neviem predstaviť nikoho primeranejšieho, cteného pedagogického zboru školy na Námestí 1. mája, dnešnej svätej Alžbety. Potom som po rokoch bol konfrontovaný s tým, že ona sa za slobodna volala Bašťovanská. Bašťovanský a tí, ktorí poznajú dejiny Komunistickej strany Slovenska, o tom niečo vedia, nebolo pre ňu priaznivé meno za slobodna. Ale táto statočná žena bola okrem iného laureátkou Spravodlivého medzi národmi, lebo tak, ako bola spravodlivá k nám, ako k žiakom a múdra a vyvážená a dobrá mama od detí, tak bola aj charakterná. Na strednej škole ma učil latinu prvý slovenský latinár tých časov Doc. Dr. Jozef Hrabovský, CSc.. Bol dosť dobrý pre komunistov, aby učil na obyčajnej strednej všeobecno-vzdelávacej škole Petra Osuského. Chvalabohu, že som ho mal. Ale bola to hanba toho režimu, že tento človek učil stredoškolákov latinu.
29. schôdza NR SR - 8.deň - A. dopoludnia
Dátum: 2014-02-07
Poslanec: Osuský, Peter (-)
Druh vystúpenia: Vystúpenie s faktickou poznámkou

134. Ďakujem všetkým kolegom a kolegovi Mikloškovi, no, neviem si to celkom presne predstaviť a zadať to na krk neborákom predkladateľom je dosť ťažké jarmo, ale v civilizovanejšom svete menej eurosocialistickom existuje niečo ako združenie bývalých chovancov, "e lumnai", a je celkom evidentné, že oni síce tí "lumnai" neplatia svojmu obľúbenému profesorovi kreatívneho písania alebo teoretickej fyziky, ale platia univerzite, o ktorej majú pocit, že vďaka pedagogickému zboru, ktorý ich formoval, sa dopracovali do toho miesta a či už je to miesto oskarový scenárista, alebo vlk z Wallstreetu, každopádne tí ľudia to vyjadrujú v podobe podpore svojej univerzity. Mohlo by to takto fungovať i u nás, myslím si, že na Univerzite Komenského, ktorá má 13 fakúlt, má istú náznakovú skúsenosť s hodnotením a prispievaním svojej fakulte, ktorá ich doviedla k ich miestam, vlastne celkom očakávateľne jedna jediná fakulta, je to Fakulta manažmentu Univerzity Komenského, kde pri výročí založenia fakulty na pódium prišli ľudia, ktorí cez ňu prešli a boli to teda v zásade ľudia z rangu generálnych riaditeľov a veľmi dôležitých ústredných osobností tej či onej inštitúcie a samozrejme títo, už napáchnutí amerikanizmom, by som povedal, podporujú tu i tam svoju univerzitu. Bolo by dobré, keby sme toto zhodou okolností na rozdiel od iných vecí, ktoré tak možno nestáli za preberanie, skúsili prevziať z civilizovaného sveta.
29. schôdza NR SR - 6.deň - B. popoludní
Dátum: 2014-02-05
Poslanec: Osuský, Peter (-)
Druh vystúpenia: Vystúpenie s faktickou poznámkou

62. Pán kolega, áno, len musíme zároveň pripustiť, a niežeby som bol teda ústavný puritán, ale, alebo purista, problém je, že zakladáme nerovnosť pred ústavou týmto návrhom zákona, to je trochu problém. Aj keď, samozrejme, akceptujem to, čo hovoríte, len znova vytvárame dve kategórie ľudí vo vzťahu k protiústavnému zákonu, jedných, ktorí sú pred ním ochránení, a druhí, ktorí ochránení nie sú, a priznám sa, že ústavná rovnosť je jedna z nosných vecí, ktorá by mala platiť.
29. schôdza NR SR - 6.deň - A. dopoludnia
Dátum: 2014-02-05
Poslanec: Osuský, Peter (-)
Druh vystúpenia: Vystúpenie s faktickou poznámkou

46. Ďakujem pekne. Musím povedať, že pán kolega Kuffa povedal do bodky to, čo by som povedal aj ja. Pre tento prvý bod je hlasovanie za pre mňa, tohto návrhu, neprijateľné, pretože ak hovoril kolega Kuffa o intelektuálnej výške a rozdieloch medzi Bratislavou a jeho regiónom, musím povedať, že, a budem hovoriť trošku o inej oblasti, ktorá je možno ešte menej dramatická, a to je dermatológia. Vysokoškolsky vzdelaný pacient je v stave prísť o druhej v noci do pohotovosti s tým, že má pol roka interdigitálnu mykózu. Samozrejme, je mu pohodlnejšie za dve eurá prísť o druhej v noci s touto smrteľnou akútnou diagnózou, ako si vyčkať pred ambulanciou dermatológa v ktorýkoľvek pracovný deň. Teda nie intelektuálna výška je kritériom pre zneužívanie zdravotníckych služieb. A tento návrh je jemným pokusom o sociálne inžinierstvo, ktoré sa odohrá na chrbte lekárov, ktorí by nemali noci ani dňa. Lebo predstava, že lekár, ktorý sa živí nabodovaním pre poisťovňu, dostane výzvu, aby o desiatej dopoludnia pri naplnenej ambulancii prišiel a odišiel kamsi, možno 20 km, pobudol tam a vrátil sa, zatiaľ čo jeho pacienti pred ambulanciou stoja, sedia, čakajú, je zvláštna. Predstava, že keď skončí svoju pracovnú dobu, sa mu otvára možnosť, aby sa toto s ním dialo ďalších, zvyšok dňa, je proste výborná, len na to treba tiež tú druhú stranu. A v tomto zmysle je to síce veľmi ľúbivé, ale je to reálne podľa mňa neprijateľné pre zneužívanie kolegov lekárov pacientmi, ktorí by tobôž... (Prerušenie vystúpenia časomerom.)
27. schôdza NR SR - 13.deň - B. popoludní
Dátum: 2013-12-16
Poslanec: Osuský, Peter (-)
Druh vystúpenia: Vystúpenie s faktickou poznámkou

70. Ďakujem pekne, pani predsedajúca. Pán kolega Mičovský, zrejme naši rodičia kupovávali rovnaké knižky. Ja, pravda, už som bol deviatak, keďže som očividne starší. Jano Juríček Bobál, ako na Brezovej každý, bol naša rodina, pretože na Brezovej bol každý s každým rodina, a tento záslužný počin je dodnes na čestnom mieste v mojej knižnici. Pravda je, že postavenie Štefánika v očiach oficiálnej vzdelávacej siete rozhodujúcou mierou ovplyvnila hanebná kniha člena akadémie SAV Ľudovíta Holotíka "Štefánikovská legenda a vznik ČSR". To slovo legenda tam bolo, samozrejme, týmto pseudohistorikom myslené v úvodzovkách, pretože podľa neho si Štefánik žiadnu legendu nezaslúžil. Treba povedať, že Štefánik legendu má, aj keď ju možno v mojich očiach nepotrebuje. Stačia fakty a tie fakty sú také, že legenda sa mi zdá nadbytočnou. Myslím si, že toto je zákon, ktorý by sa mohol prijať krížom cez celé politické spektrum. A neviem si predstaviť dôvod, prečo by sa tak nemalo stať. Uvidíme čoskoro, ako to dopadne. Vám len ďakujem za osobný exkurz, pretože presne dlhé roky bolo treba, aby Jany dostávali od otcov napísané knihy. A jedna z vecí, ktorú by sme mohli zabezpečiť, je to, aby sme svoju históriu poznali a k tomu, čo za to stojí, sa z nej hrdo hlásili. Dvadsiaty ôsmy október je dôvodom na hrdé hlásenie sa k niečomu. A nemyslím si, že tých dôvodov máme toľko, že ho môžme zahodiť.
27. schôdza NR SR - 13.deň - B. popoludní
Dátum: 2013-12-16
Poslanec: Osuský, Peter (-)
Druh vystúpenia: Vystúpenie s faktickou poznámkou

66. Pán kolega, našťastie existujú archívy. Kedysi sme dostávali ešte aj zviazané parlamentné prejavy v takých brožúrach. A tam sa dá nájsť presne moje vystúpenie k tomuto návrhu. Ako viete, bola to vtedy široká koalícia a kompromisná dohoda bola, a ja bez, s planúcim srdcom podporiť návrh poslanca Bohunického. Mám mu to do smrti ku cti, ani som nevedel, že zosnul. Pri tej príležitosti okrem mňa hovoril ešte neuveriteľne krásny prejav asi pred toľkými ľuďmi, ako sú tu teraz, výborný slovenský spisovateľ a môj vzácny priateľ Ladislav Ballek. Vonkoncom nie je teda pravdou, musím povedať, že sme Štefánika objavili teraz, že sme 28. október objavili teraz. Tento návrh sa sem vracia častejšie, oveľa častejšie ako Halleyho kométa. A vždy som stál pri tom návrhu. Tak ako to bola zásluha nás štyroch poslancov, že štátnym sviatkom je 17. november, tak sme vždy podporovali toho, ktorý takýto návrh predložil, a dá sa povedať, že s kolegom Kaníkom sme ako dostihové kone, hlava pri hlave, s týmto návrhom. Takže nič sme neobjavili teraz, nikdy v živote sme to nepotrebovali objavovať. Vo mne to bolo, abych to povedal, tak ako v koze. To znamená, že tak ako sme postavili namiesto odídevšieho leva, ktorý sa vrátil k svojmu Štefánikovi, kam patril, sme postavili Masaryka. A tiež nám to trvalo pätnásť rokov. Ale sľúbili sme to ľuďom a nakoniec sa nám to podarilo, aby sme mali aj tam kam prísť. A myslím si, že toto, pri všetkej úcte, pán kolega, nebolo celkom fér. Lebo ak tu niekto s týmto návrhom chodil, tak to boli poslanci DS, OKS a teraz SDKÚ. Ale to posolstvo je stále také isté, a som rád, že ho podporíte.
27. schôdza NR SR - 13.deň - B. popoludní
Dátum: 2013-12-16
Poslanec: Osuský, Peter (-)
Druh vystúpenia: Vystúpenie s faktickou poznámkou

48. Ďakujem, pán predsedajúci. Kolega Mičovský už povedal časť toho, čo som aj ja chcel povedať. A musím povedať, že aj keď by som hlavne pre nacionalistov a šovinistov bol človekom z úplne opačného brehu, súhlasím s návrhom kolegu Hlinu a veľmi oceňujem, že je ochotný diskutovať o kvante nasadenia tohto návrhu. Domnievam sa, že úcta k vlasti je i úcta k symbolom. A hymna je dôležitým symbolom vlasti. V ďalšom zákone budeme hovoriť o inej historickej symbolike. A musím povedať, že keď som, a to som za roky urobil asi stodvadsať až stotridsať promočných obradov na Univerzite Komenského, ktoré začínajú hymnou našej vlasti, som opakovane potom v reči promočnej upozorňoval na to, že mladá generácia by pri hymne svojej krajiny nemala stáť ako futbalisti pri voľnom priamom kope, keď stoja v múre. Úcta k hymne sa vyjadruje pozorom, postojom typu pozor alebo v americkej verzii s rukou na srdci. Ja nie som prepiaty fanatik, ale myslím si, že patriotizmus znamená ctiť si aj hymnu svojej vlasti. A nemyslím si, že by sa mal návrh kolegu Hlinu stretnúť s neporozumením, pretože toto ozaj nie je šovinizmus, ani nič škodlivé, ale je to len budovanie niečoho, čo sme akýmsi spôsobom zanedbali a čo napríklad už aj tá mladá generácia, ktorá je v stave stáť s rukami založenými cez prsia alebo rukami o niečo nižšie, ako sú prsia, pri hymne svojej vlasti tiež už nevie buď... (Vystúpenie prerušené časomerom.)
35. schôdza NR SR - 14.deň - B. popoludní
Dátum: 2014-06-11
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

13. Ďakujem pekne obom kolegom, ktorí na mňa reagovali, aj pani poslankyni, pani doktorke Horváthovej, aj pánovi navrhovateľovi Uhliarikovi. Áno, táto diskusia je v spoločnosti prítomná a znovu chcem len pochváliť navrhovateľov, že ju doniesli aj na pôdu Národnej rady, aj keď stále som presvedčený, že je viac odborná, ako politická, a ani by nebolo dobré, keby sme ju zmenili na politickú v tejto chvíli. A v tejto situácii si myslím, a znovu zopakujem to, čo som povedal, že treba to chladnou hlavou hodnotiť, čo si môžme a čo si nemôžme dovoliť z hľadiska ochrany zdravia ľudí. Som o tom presvedčený, že povinné očkovanie musí zostať z hľadiska ochrany zdravia ľudí, ale uvedomujem si aj to, že keď je povinné očkovanie a vznikne nejaká škoda na zdraví, tak ten, kto nariadi povinné očkovanie, by ju mal znášať. Je to štát. A tu sme, myslím, že všetci v zhode, len prídeme k tej samotnej formulácii, kde sa veľmi obávam toho, že keby to zostalo v tejto formulácii, ako to je napísané, za poškodenie vakcináciou sa budú vydávať aj prípady, ktoré nie sú poškodením vakcináciou. Dokonca sa pod túto formuláciu, dosť vágne postavenú, budú skrývať aj prípady, a na to som upozorňoval, keď vôbec nepoškodila očkovacia látka pacienta, len v danej chvíli možno nemal byť ten pacient očkovaný, lebo mal nejaký iný zdravotný problém. Aj takýchto listov mám nie málo na stole. Čiže je to, z tohto pohľadu som to tak vnímal, možno odpoveď pani doktorke Horváthovej, že je to viac odborná diskusia a bude zlé, keď to zmeníme na také jednoduché politikárčenie v parlamente. Na druhej strane je to celospoločenská diskusia, na ktorú by mala aj naša legislatíva vedieť odpovedať. Ďakujem pekne.
35. schôdza NR SR - 8.deň - A. dopoludnia
Dátum: 2014-05-30
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

14. Ďakujem pekne. Ja tiež chcem vyjadriť solidaritu s pánom poslancom Senkom, lebo nemá to jednoduché v tom regióne. Viem, o čom to je. Viem, ako občania žiadajú od poslancov, ktorí sú zvolení z daného regiónu, alebo žijú v danom regióne, aby sa ich zastali, aby to presadzovali, poznám to veľmi dobre s ťažbou uránu v lokalite Jahodná. Takže držím pánovi poslancovi palce, aby sa to podarilo. A určite, ak príde také riešenie, tak jak budeme teraz skoro celá opozícia alebo celá opozícia hlasovať za tento vládny návrh zákona o zákaze ťažby rádioaktívnych nerastov, určite budeme hlasovať aj za takéto riešenie, ak sa nájde pre Detvu a Kremnicu. Jediné, čo ma prekvapilo, je, že pán poslanec Senko hovoril pomerne krátko, skončil o 9.52, takže som teraz celkom zvedavý, pán poslanec, ako bude pán minister Žiga hovoriť do 11.10, aby sa teda vysvetlilo, prečo nehlasujeme dnes o 11. hodine, keďže kolegovia zo SMER-u už odišli. Pán minister má záujem skôr o moju dochádzku, ale nie je tu ani pán primátor Raši, takže nič sa nedá robiť, ochrana života a bezpečnosti ľudí musí počkať do utorka, lebo dneska sa hlasovať nebude. Hlavne že na výbore, kde chceli predložiť opoziční poslanci pozmeňovák, nebolo ani päť minút. Teraz na to máme celý víkend, aby sa hlasovalo.
35. schôdza NR SR - 8.deň - A. dopoludnia
Dátum: 2014-05-30
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

8. Ja chápem pána ministra Žigu, že je nervózny, pretože podarilo sa nám úplne odhaliť to, čo tu presne SMER hraje pred nami. A chápem aj to, že keď dochádzajú argumenty, tak ten základný, tá základná zbraň, s ktorou vždy SMER začne, je, že dehonestuje svojho súpera. Čiže ja som len doktor, ja tomu nerozumiem, ja som to nepredkladal. Zákon, ktorý dávame, je zlý, to je nepoužiteľné, proste celé je to zlé. Proste ja som tu len také smetie. Čiže toto je normálna hra. Na to sme zvyknutí a ja sa k tomu ako neuchýlim, pretože to nie je zapotreby. Chcem upozorniť pána ministra Žigu na to, že zákon, ktorý sme predkladali my, sa volá zákon o zákaze ťažby úradu a je to samostatný zákon. Vy predkladáte novelu geologického zákona. Ja len hovorím, že to riešenie, ktoré je v zákone o zákaze ťažby uránu, je presne to isté, ktoré ste vzali do vášho geologického zákona, a teda že zakazuje sa ťažba rádioaktívnych nerastov a na povolenie tejto ťažby treba súhlasné referendum dotknutých obcí. Druhá moja poznámka k tomu, že my to drobíme vždy len v opozícii, a keď vládneme, to nerobíme. Vy sám veľmi dobre viete, pán minister, že to nie je pravda. V roku 2010 bol novelizovaný geologický zákon, kde sme presadili ako vládna koalícia, vtedajšia, právo veta pre obce pri povoľovaní ťažby. Vy veľmi dobre viete, že sme presadzovali v meste aj v Košickom samosprávnom kraji v čase, keď sme boli vo vládnej koalícii, zmenu územného plánu, uznesenia proti ťažbe uránu. A informujem vás aj o tom, že nestihli sme predložiť zákon o moratóriu. Žiaľ, počas vlády Ivety Radičovej, ktorá trvala 18 mesiacov, takže mala väčšinu, ale bola dohoda s pánom ministrom hospodárstva Miškovom o predložení takéhoto návrhu zákona, môžete sa opýtať aj pána poslanca Fecka alebo bývalej pani poslankyne Sabolovej... (Prerušenie vystúpenia časomerom.)
35. schôdza NR SR - 7.deň - A. dopoludnia
Dátum: 2014-05-29
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

67. Ďakujem pekne. Pán minister, vy ste vo svojom vystúpení opakovane povedali, že vy aj pán primátor Raši ste opakovane deklarovali, že ste proti ťažbe uránu. A je to naozaj tak, deklarovali ste to opakovane. Len potom mi skúste vysvetliť ten paradox, že keď ste boli aj s pánom primátorom Rašim tak zásadne proti ťažbe uránu, prečo ste to napríklad nepovedali pánovi kolegovi Malatinskému vo vláde, keď v dvetisícdvanástom podpísal memorandum, v ktorom s ťažobnou spoločnosťou, ktorá teraz robí prieskum alebo s prieskumnou spoločnosťou, a v tom memorande napísal, že vláda bude všemožne napomáhať povoľovaciemu procesu. Prečo ste tak zásadne neboli proti ťažbe uránu, keď ste v dvetisíctrinástom už druhýkrát predĺžili možnosť robiť tam prieskum? Vtedy nebolo ohrozenie zdravia ľudí? A napriek protestom občanov a napriek protestom prokurátora ste v januári 2014 opakovane vydali a dovolili prieskum. Vydali povolenie a dovolili prieskum. Ale ja chcem veriť tomu, že naozaj tento zákon, ako ste to povedali vy, nepodávate pre mňa, pre Novotného. Určite nie. Ale je trošku podivuhodné, že to podávate v skrátenom legislatívnom konaní práve na tej schôdzi, kde aj my s kolegom Štefancom podávame poslanecký návrh zákona s takým istým riešením. To je trošku zaujímavé. A ďalším paradoxom je, že sa strašne ponáhľate. Robíte to v skrátenom legislatívnom konaní a z dnešnej rozpravy je jasné prečo. Lebo ten komfort, ktorý ste sa rozhodli ponúknuť Košičanom, nechcete už ponúknuť občanom v Detve a Kremnici. Tam už nechcete, aby sa aj oni mohli referendom vyjadrovať k tomu, či sa má kyanidovou metódou v ich bezprostrednej blízkosti ťažiť alebo nie. Čím to je, pán minister? Tam nie je Raši primátor? V Detve a v Kremnici nie je váš kandidát na primátora, ktorý chce obhajovať pozíciu, alebo o čo tu ide?